የኮሮና ቫይረስ ወረርሽኝ እየተባባሰ በመምጣቱ የአስቸኳይ ጊዜ አዋጅ ታወጀ
 አዲስ አበባ፡- የኮሮና ቫይረስ ወረርሽኝ እየተባባሰ መምጣቱን ተከትሎ የሚኒስትሮች ምክር ቤት የአስቸኳይ ጊዜ አዋጅ አወጀ፡፡ የጠቅላይ ሚኒስትር ጽህፈት ቤት ባወጣው መግለጫ እንደተመላከተው የሚኒስትሮች ምክር ቤት ትናንት ባካሄደው 18ኛ አስቸኳይ ስብሰባ ፤ በህገ መንግስቱ አንቀጽ 93 (1) (ሀ) መሰረት የአስቸኳይ ጊዜ አዋጅ እንዲታወጅ መነሻ ከሚሆኑ ሁኔታዎች አንዱ “የሕዝብን ጤንነት አደጋ ላይ የሚጥል በሽታ መከሰት” ነው፡፡  ኮሮና የህዝብን ጤንነት አደጋ ላይ የሚጥል ወረርሽኝ ነው፡፡ ወረርሽኙ ዘርፈ ብዙ ችግሮችን እያስከተለ ነው፡፡ ለዚህ ዘርፈ ብዙ ችግሮች ምላሽ ለመስጠት የአስችኳይ ጊዜ አዋጅ መደንገግ አስፈላጊ ሆኗል ሲል በመግለጫው አስታውቋል፡፡ በአገር ደረጃ የኮሮና ቫይረስ ወረርሽኝን ለመከላከል፣ ለመቆጣጠር እና የሚያስከትለውን ጉዳት ለመቀነስ የሚወሰዱ እርምጃዎችን ለማሳለጥ እና ውጤታማ ለማድረግ ሲባል ከተለመደው አሠራር ወጥቶ በልዩ ሁኔታ መንቀሳቀስ የሚያስፈልግ በመሆኑ የአስቸኳይ ጊዜ ረቂቅአዋጅ ተዘጋጅቶ ለሚኒስትሮች ምክር ቤት መቅረቡን በመግለጫው ተመላክቷል።  ምክር ቤቱ የኮሮና ወረርሽኝ ሥርጭትን ለመከላከል፣ ለመቆጣጠር እና የሚያስከትለውን ጉዳት ለመቀነስ በወጣው ረቂቅ አስቸኳይ ጊዜ አዋጅ ላይ ውይይት ማድረጉ በመግለጫው የተመላከተ ሲሆን፤ ኮሮና ቫይረስ ክትባትም ሆነ መድሃኒት የሌለው፣ በፍጥነት የሚዛመት እና በዓለም አቀፍ ደረጃ ከፍተኛ ሰብዓዊ፣ ኢኮኖሚያዊ፣ ማኅበራዊ እና ፖለቲካዊ ቀውስ እያስከተለ የሚገኝ ዓለም አቀፍ ወረርሽኝ መሆኑን ከግንዛቤ ማግባቱ ተጠቅሷል፡፡  በመግለጫው እንደተመለከተው፤ የቫይረሱ ስርጭት በተለያዩ ሀገራት በሚሊዮን የሚቆጠሩ ሰዎችን እያጠቃ እና ለብዙ ሺዎች መሞትም ምክንያት መሆኑ እንደዚህ ዓይነት ሁኔታ ሲፈጠር በተለመደው የጤና አጠባበቅ ዘዴ እና አካሄድ የዜጎችን ደህንነት ማስጠበቅ አዳጋች በመሆኑ አዋጁ አስፈላጊ ሆኗል፡፡  ምክር ቤቱ በረቂቅ አዋጁ ላይ በስፋት ከተወያየ በኋላ ከትናንት 29/07/2012 ዓ.ም ጀምሮ ስራ ላይ እንዲውል መወሰኑን የጠቀሰው መግለጫው በህገ መንግስቱ አንቀጽ 93(2(ሀ)) መሰረት የአስቸኳይ ጊዜ አዋጁ ለምክር ቤቱ እንዲላክ ጭምር መወሰኑንም ጠቁሟል። ምክር ቤቱ ሶስት አዋጆች እንዲጸድቁ ለህዝብተወካዮች ምክር ቤት እንዲተላለፉ መወሰኑንም የጠቅላይ ሚኒስትሩ ጽህፈት ቤት ያወጣው መግለጫ ጨምሮ አስታውቋል።  በመግለጫው እንደተጠቀሰው፤ ለህዝብ ተወካዮች ምክር ቤት እንዲተላለፉ የወሰነው ሶስት የብድር ስምምነቶችን ነው። የመጀመሪያው ለኮሮና ቫይረስ ወረርሽኝ አስቸኳይ ጊዜ ምላሽ ፕሮጀክት ማስፈፀሚያ የሚውል የ41 ነጥብ 3 ሚሊዮን የአሜሪካን ዶላር ብድር ስምምነት ነው።  ለአፍሪካ የበሽታ መቆጣጠሪያና መከላከያ ማዕከል ክፍለ አህጉራዊ ኢንቨስትመንት ፕሮጀክት ማስፈፀሚያ የሚውል የ54 ነጥብ 9 ሚሊዮን የአሜሪካን ዶላር ብድር ስምምነት ለህዝብ ተወካዮች ምክር ቤት የተላለፈው ሌላኛው አዋጅ ሲሆን፤ ለሁለተኛው የኢትዮጵያ የዕድገት እና የተወዳዳሪነት የልማት ፖሊሲ ፋይናንስ ፕሮግራም ማስፈፀሚያ የሚውል 134 ነጥብ 6 ሚሊዮን የአሜሪካን ዶላር ለምክር ቤቱ የተላለፈው ሌላኛው አዋጅ መሆኑ ተመላክቷል።  ምክር ቤቱም ሁሉም ብድሮች 0 ነጥብ 5 በመቶ ወለድ የሚታሰብባቸው፣ የ6 ዓመት የእፎይታ ጊዜ ያላቸው እና በረጅም ጊዜ ተከፍለው የሚጠናቀቁ በመሆናቸው በአገር ኢኮኖሚ ላይ የሚያስከትሉት ጫና የሌለ መሆኑን እና የኮቪድ-19 ቫይረስ ወረርሽኝን ለመከላከል ለሚደረገው አገራዊ ርብርብ ፋይዳው የላቀ መሆኑን ከግምት ውስጥ በማስገባት በሙሉ ድምጽ አዋጆቹ ይጸድቁ ዘንድ ለህዝብ ተወካዮች ምክር ቤት እንዲተላለፉ መወሰኑን ጠቁሟል።  አዋጁን በተመለከተ የኢፌዴሪ ጠቅላይ ዐቃቤ ህግ በሰጠው ማብራሪያ የአዋጁን አስፈላጊነት ፣ ዓላማና ይዘት ዙሪያ ማብራሪያ የሰጠ ሲሆን አዋጁ በሚኒስትሮች ምክር ቤት ከጸደቀበት ጊዜ ጀምሮ በመላ ሀገሪቱ ለአምስት ወራት ተፈጻሚ እንደሚሆን አስታውቋል፡፡ አዲስ ዘመን ሚያዝያ 1/2012 በጋዜጣው ሪፖርተር